ક.લા.સ્વાધ્યાયમંદિર દ્વારા સંપાદિત ‘ગુજરાતી સાહિત્યકોશ’ ગ્રંથશ્રેણીના ત્રણ ખંડો પૈકી પહેલા અને બીજા ખંડમાં મધ્યકાલીન તેમ જ અર્વાચીન-આધુનિક ગુજરાતી સાહિત્યનાં કર્તા અને કૃતિઓ તેમ જ ત્રીજા ખંડમાં ગુજરાતી ભાષાસાહિત્યની, કર્તા અને કૃતિ ઈતર એવી સિધ્ધાંતવિવેચન, વિવિધ વાદો અને યુગો, સાહિત્યસ્વરૂપો અને પ્રકારો તથા સાહિત્યિક સંસ્થાઓ અને સામયિકો - જેવી સામગ્રી રજૂ થઈ છે. પરિષદ દ્વારા પૂર્વ-પ્રકાશિત ‘ગુજરાતી સાહિત્યનો ઈતિહાસ’ ગ્રંથશ્રેણીના ચાર ખંડોના અનુસંધાનમાં, ગુજરાતી સાહિત્યનાં ગાંધીયુગીન અને અનુગાંધીયુગીન સાહિત્યકારો વિશેના આલેખો પાંચમા અને છઠ્ઠા ખંડમાં પ્રકાશિત થયા છે. આ ઉપરાંત બી.કે.મજમૂદાર ગ્રંથશ્રેણી અંતર્ગત નવ્યસર્જકોનાં કવિતા, વાર્તા અને નિબંધ જેવાં સાહિત્ય સ્વરૂપોનાં ૨૦ પ્રથમ પુસ્તકો પ્રકાશિત થયાં છે તથા ક.લા.સ્વાધ્યાયમંદિરમાં સંશોધન-અભ્યાસ કરીને ૮ વિદ્યાર્થીઓએ ૧૯૯૬ સુધીમાં પી.એચ.ડી.ની ઉપાધિ મેળવી છે. હાલ ક.લા.સ્વાધ્યાયમંદિર અને મેઘાણી જ્ઞાનપીઠના મુખપત્ર રૂપે પ્રગટ થતા ‘પરબના તત્ત્વજ્ઞાન અને વિવેચન પરિસંવાદ’ વિશેષાંક, ‘બંધારણવાદી વિવેચન’ વિશેષાંક, ‘નારીવાદ’ વિશેષાંક, ‘રવીન્દ્ર’ વિશેષાંક, ‘વાર્તાવિવેચન’ વિશેષાંક, ‘સાહિત્ય અને પત્રકારત્વ’ વિશેષાંક, ગુજરાતી માધ્યમની પચીસી, સદીનું સરવૈયું (વિશેષાંક), ગુજરાતી સાહિત્યનો આઠમો દાયકો વિશેષાંક, ‘નર્મદ આજના સંદર્ભમાં’ વિશેષાંક, ‘બાળસાહિત્ય’ વિશેષાંક, ‘હેમચંદ્રાચાર્ય’ વિશેષાંક, નારીવાદ વિશેષાંક, ગુજરાતી સાહિત્યનો નવમો દાયકો વિશેષાંક-૧,૨ વગેરે ૨૧ વિશેષાંકો પ્રકાશિત થયાં છે તેમ જ તે પૈકી ૧૨ પુસ્તકો પ્રકાશિત થયાં છે. ક.લા.સ્વાધ્યાયમંદિરના ઉપક્રમે ભોગીલાલા સાંડેસરા સ્વાધ્યાયપીઠના માનાર્દ સંશોધક-અધ્યાપક શ્રી કાંતિભાઈ બી. શાહ દ્વારા થયેલો સંશોધન-સ્વાધ્યાય હરજી મુનિક્રિત ‘વિનોદચોત્રીસી’ ગ્રંથરૂપ પામ્યો છે.